SKRIFTLIG FORESPØRGSEL E-0247/01

af Alexandros Alavanos (GUE/NGL) til Kommissionen

(8. februar 2001)

Om: Afskaffelse af forordning (EØF) 2158/92 om beskyttelse af skovene i Fællesskabet

På mødet i Den Stående Skovbrugskomité i Chambord i Frankrig meddelte Kommissionen, at den havde planer om at afskaffe forordning (EØF) 2158/92(1) om beskyttelse af skovene i Fællesskabet mod brande og optage de bestræbelser, som den omfattede, i forordning (EF) 1257/1999(2) om støtte til udvikling af landdistrikterne.

Under henvisning til, at beskyttelse af skovene mod brande er et yderst vigtigt anliggende for Grækenland og de øvrige Middelhavslande, og eftersom denne beskyttelse er direkte forbundet med ikke alene bevarelsen af den grundlæggende økologiske balance men også bekæmpelse af den ørkendannelse, som truer disse lande (30 % af Grækenlands område trues af ørkendannelse), bedes Kommissionen besvare følgende:

1. Hvilke årsager har ført til, at Kommissionen vil afskaffe forordning (EØF) 2158/92? Mener den, at problemet med skovbrande henhører under landbrugsområdet og ikke under miljøbeskyttelse?

2. Vil der fortsat være mulighed for at yde støtte til oplysningskampagner, undersøgelse af årsagerne til brande m.v., som i dag finansieres på grundlag af forordning (EØF) 2158/92, hvis denne bliver indarbejdet i forordning (EF) 1257/1999?

3. Hvordan og fra hvilke midler vil projekter til forbedring af infrastrukturen til bekæmpelse af skovbrande (brandbælter, veje, vandreservoirer m.m.) blive finansieret i fremtiden?

(1) EFT L 217 af 31.7.1992, s. 3.

(2) EFT L 160 af 26.6.1999, s. 80.

Svar afgivet på Kommissionens vegne af Franz Fischler

(30. marts 2001)

Kommissionen er bevidst om skovenes store betydning for at bevare de grundlæggende økologiske balancer, især for så vidt angår jord, vand, klima, fauna, flora og biodiversitet som helhed. Disse økologiske balancer er af afgørende betydning for en bæredygtig forvaltning af vore landbrugsområder.

Skovbrande hindrer stadig en bæredygtig udvikling af skovene i områder med risiko for brande og mindsker således skovenes bidrag til udviklingen af et bæredygtigt skovbrug og forvaltningen af landbrugsområderne.

I henhold til Rådets forordning (EF) nr. 1257/1999 af 17. maj om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger kan der ydes støtte til forebyggende foranstaltninger mod brande, især investeringer i infrastrukturer, idet befolkningen i landdistrikter, især skovbrugere og landmænd, som er de hovedansvarlige for Europas skovværdier, spiller en afgørende rolle i fastlæggelsen af de regionale planer til forsvar mod brande ved at skabe et forebyggende skovbrug, hvor de tager hensyn til den grundlæggende vedligeholdelse af skovene.

Da Rådets forordning (EØF) nr. 3528/86/EØF af 17. november 1986 om beskyttelse af skovene i Fællesskabet mod luftforurening(1) og (EØF) nr. 2158/92 af 23. juli 1992 om beskyttelse af skovene i Fællesskabet mod brand udløber den 31. december 2001, skal Kommissionen snarest udtale sig om den eventuelle opfølgning af disse foranstaltninger, idet den i påkommende tilfælde skal sikre, at de tilpasses Kommissionens nye politik vedrørende strategisk planlægning, men ligeledes tage hensyn til foranstaltningerne vedrørende udvikling af landdistrikter inden for forebyggelse af brande som anført i forordning (EF) nr. 1257/1999.

Der er i denne sammenhæng, at det skal afgøres, om der bør skabes en klar afgrænsning mellem aktioner, der kan finansieres som en specifik foranstaltning til forebyggelse af skovbrande, og aktioner, som er et led i udviklingen af landdistrikter.

Det er netop dette spørgsmål, som blev drøftet på mødet i Den Stående Skovbrugskomité den 2. og 3. oktober 2000.

I forbindelse med gennemførelsen af fællesskabsstøtterammerne for strukturfondenes nuværende programmeringsperiode (2000-2006) i Grækenland, er det sikkert, at der blandt de mange forslag til infrastruktur, som vil blive samfinansieret, vil være en række, som direkte eller indirekte er rettet mod beskyttelse mod skovbrand og/eller mere effektiv bekæmpelse af disse

brande. Udvælgelse af projektforslag under ovennævnte fællesskabsstøtteramme henhører under forvaltningsmyndighederne for de forskellige operationelle programmer, som er godkendt af Kommissionen efter forhandlinger med de græske myndigheder. Navnlig skal forvaltningsmyndighederne for de tretten regionalprogrammer under fællesskabsstøtterammen i Grækenland sikre, at der medtages forslag til bekæmpelse af brande ud fra behovet i de enkelte regioner.

(1) EFT L 326 af 21.11.1986.